Ego Hugo, dux Burgundię, notum facio omnibus presentibus et futuris, quod controversia diu versata inter canonicos Castellionis et Hugonem filium Raaudi, militem, de Cirilleio, de justitia, de furno, de molendino, de mansis villę quę de Calmis dicitur, et de censibus quorumdam pratorum in finagio ejusdem villę existentium hoc modo terminata est. Recognitum est in presentia mea totam justiciam villę de Calmis canonicorum esse Castellionis, et omnia forisfacta quę in eadem villa fient. De forisfactis autem quę in finagio ville de Calmis facta fuerint et probata erunt, talem partem habebit supradictus Hugo, miles de Cirilleio, in lege forisfacti, qualem partem habet in terra in qua factum est forisfactum, tam intra illam quam ultra. Si vero contigerit jam nominatum militem, H. scilicet de Cirilleio, aliquem infra finagium villę de Calmis in forisfacte capere, forisfactorem villico canonicorum Castellionis reddet, et cum idem H., miles de Cirilleio, de forisfacto comprobavit, et exinde villicus ei respondebit de parte legis forisfacti que ei evenit secundum partem quam habet in terra in qua factum est forisfactum. Terram que dicitur de Bresmur totam constat esse canonicorum Castellionis. Constat etiam furnos et molendinum predictę villę de Calmis canonicorum Castellionis esse, absque ullo participe, nec predictus H., miles de Cirilleio, vel heredes ejus poterunt ex hoc et in omni tempore furnum vel molendinum in villa de Calmis aut in toto ejusdem villę finagio ędificare. Definitum est etiam de omnibus ascensionibus pratorum, tam veteribus quam novis, quod talem partem accipiet predictus H. miles qualem constiterit eum habere partem, in terra in qua prata fuerint. In clausura villę de Calmis, que Kacium dicitur, nullam habet pretaxatus H. miles partem, nisi qualem unus de ejusdem villę accolis, si tamen in eadem villa manserit, sed constat eam canonicorum esse Castellionis. Definitum quoque est, quod quicumque laboraverit aliquod mansum villę de Calmis, reddet censum et salvamentum, excepto uno manso quod liberum erit a censu et salvamento, quandiu predictus H., miles de Cirilleio, in eo manserit. Quicumque vero laboraverit mansum aliquod villę de Calmis, et censum infra octavas sancti Remigii non reddiderit, lege quinque solidorum pro hoc forisfacto punietur, quę lex communis erit canonicis Castellionis et predicto H., militi de Cirilleio. Dedit etiam sepenominatus Hugo, miles, filius Raaudi de Cirilleio, canonicis Castellionis, in perpetuum et in elemosinam, terram quamdam de allodio suo, in finagio de Saligni, juxta Poissum, villam eorumdem canonicorum, pro duobus sextariis, uno frumenti et altero avenę in grangia de Possun, in festo Sancti Remigii, si requirantur, annuatim persolvendis. Terra autem secundum diversitatem campus dicitur des Crai al Groisiliers, campus qui dicitur grandis Albuia, campus Quercus au Louiart, campus qui Aratus dicitur versus Cirilleium. Retinuit vero sibi predictus H., miles de Cirilleio, justitiam in eadem terra, excepta justitia canonicorum Castellionis et hominum eorum, et omnium eorum qui in canonicorum conductu fuerint. Dederunt autem canonici Castellionis H., militi de Cirilleio, pro hac conventione terrę de Saligni equum valentem sex libras. H?c omnia laudavit sępenominatus Hugo, filius Raaudi, militis de Cirilleio. Laudaverunt etiam hęc omnia Adelina, uxor predicti Hugonis, militis de Cirilleio, et filii eorumdem H. et Adelina: Jobertus, Ulricus et Henricus, et filia nomine Guibors. Actionis villę de Calmis testes sunt: Boinus, prepositus castellionis; Petrus, major; Petrus Rufus. Laudationis H. militis de Cirilleio et A. uxoris ejus et filiorum eorum J. V. et H. et filie G. testes sunt: Petrus, canonicus Castellionis; Hugo, filius Tecelini de Castellione; Theobaudus Grillet. Donationis terrę de Saligni, testes sunt: Nicolas canonicus tunc prepositus: Hugo de Aisenvilla, et filii ejus: Johannes et Evardus. Laudationis ejusdem terrę de Saligni quam laudaverunt H. miles de Cirilleio et Adelina, uxor ejus, et filii eorum: Jobertus, Ulbertus et Henricus et filia Guibors, testes sunt: Petrus, Hugo canonici, Hobertus conversus; et facta est hęc laudatio in parochia de Calmis. Ut autem hęc omnia rata et inconcussa permaneant, scripto commendata, sigilli mei auctoritate, rogatu Hugonis, militis de Cirilleio, filii Raaudi signari feci. Acta sunt hec anno ab incarnatione Verbi Dei M°C°LXXX°VIII°.